

REPUBLIKA HRVATSKA

ZADARSKA ŽUPANIJA

OPĆINA STARIGRAD

**Općinski načelnik**

**PRIOPĆENJE ZA JAVNOST**

Dana 07. rujna 2022. godine održana je 8. sjednica Općinskog vijeća Općine Starigrad, te o istoj izvješćujemo javnost:

Općinski načelnik Krste Ramić na početku sjednice informirao je vijećnike o aktivnostima i radu općinske uprave u razdoblju od protekle sjednice općinskog vijeća: dao je kratak osvrt o tijeku i rezultatima turističke sezone za prvih 8 mjeseci ove godine. Ostvareni broj noćenja kada se promatraju ukupni rezultati je za 21,20% bolji nego 2021. godine, 4,54% noćenja manje nego referentne 2019. godine, a kada se promatra komercijalni smještaj (bez vikendaša) imamo bolje rezultate i to 24,64% u odnosu na 2021. godinu i 0,38% u odnosu na 2019. godinu. Poseban osvrt dan je na problem nedovoljne učestalosti odvoza smeća kroz srpanj i kolovoz. Općinsko vijeće je izvješteno o početku nove katastarske izmjere na području općine van granica NP Paklenica, o završetku radova na 1. fazi izgradnje groblja u Selinama, o tijeku radova na rekonstrukciji vodovoda Maslenica-Starigrad, o početku radova na 1. podfazi uređenja Središnjeg obalnog pojasa u Starigradu, o planiranom početku radova na izgradnji 5 dionica nogostupa uz DC8, o tijeku radova na uređenju Društvenog doma, planiranom početku radova na izgradnji mosta i uređenje toka Male Paklenice u Selinama , o planiranom početku radova na asfaltiranje ceste do zaseoka Adžići-Jovići, te o radnjama vezanima za početak rada jasličke skupine u Dječjem vrtić Osmjeh.

U nastavku rada Općinsko vijeće Općine Starigrad je donijelo slijedeće Odluke:

1. **Polugodišnje izvješće o radu načelnika Općine Starigrad u razdoblju od 1.1.-30.06.2022.**

Sukladno zakonskoj obvezi načelnik je podnio polugodišnje izvješće o radu za prvih šest mjeseci ove godine: u navedenom razdoblju održane su 3 sjednice Općinskog vijeća, a od važnijih projekata i aktivnosti ističu se:

* Radovi na proširenju mjesnog groblja Seline
* Sanacija i uređenje zgrade Društvenog doma Starigrad Paklenica
* Nastavak projekta sanacije i asfaltiranje nerazvrstanih cesta
* Radovi na sanaciji i izgradnji vodovodne mreže
* Nabava komunalne opreme - komposteri
* Nastavak izrade prostorno planske i projektne dokumentacije
* Održavanje javnih površina, javne rasvjete, plaža i nerazvrstanih cesta.

Nastavljeno je sufinanciranje predviđenih programa i planova, provedena su 2 postupka javne nabave, 4 postupka jednostavne nabave. Proračun je realiziran na razini očekivanja, ostvareni su ukupni primici i prihodi u visini od 9.716.959,35 kn i rashodi i izdaci u visini od 5.576.229,62 kn.

1. **Polugodišnji izvještaj o izvršenju Proračuna Općine Starigrad za razdoblje od 01.01. – 30.06.2022.**

Na temelju članka 88. Zakona o proračunu („Narodne novine“ br. 144/21), članka 15. Pravilnika o polugodišnjem i godišnjem izvještaju o izvršenju proračuna („Narodne novine“ br. 24/13, 102/17, 1/20 i 147/20), te članka 30. Statuta Općine Starigrad (“Službeni glasnik Zadarske županije“ br. 3/18, 8/18, 3/20 i 3/21) Općinsko vijeće je donijelo Polugodišnji izvještaj o izvršenju proračuna Općine Starigrad za razdoblje od 01.01. – 30.06.2022. godine. U Proračun Općine Starigrad uključeni su vlastiti i namjenski prihodi i primici proračunskog korisnika Dječji vrtić „Osmjeh“ koji se uplaćuju na njihove žiro račune, te rashodi i izdaci proračunskih korisnika koje financiraju iz tih prihoda. Ukupni prihodi i primici u razdoblju od 01. siječnja do 31. lipnja 2022. godine ostvareni su u iznosu od 9.716.959,35 kn. Prihodi poslovanja ostvareni su u iznosu od 9.260.207,34 kn, a prihodi od prodaje nefinancijske imovine u iznosu od 456.752,01 kn. Ukupni rashodi i izdaci u izvještajnom razdoblju ostvareni su u iznosu od 5.576.229,62 kn toga se na rashode poslovanja odnosi 4.359.183,02 kn, a na rashode za nabavu nefinancijske imovine 1.217.046,60 kn. Rashodi i izdaci proračunskog korisnika DV Osmjeh ostvareni su u iznosu od 465.443,33 kn, od toga su rashodi i izdaci koji su financirani sredstvima Općine Starigrad 395.006,51 kn, te rashodi financirani vlastitim sredstvima iznose 70.436,82 kn.

1. **Suglasnost na izvješće o izvršenju Financijskog plana Dječjeg vrtića „Osmjeh“ za razdoblje od 01.01.-30.06.2022.**

Upravno vijeće Dječjeg vrtića Osmjeh usvojilo je izvješće o izvršenju Financijskog plana za razdoblje od 01.01. do 30.06.2022. godine te je sukladno zakonskoj obvezi isto dostavilo na suglasnost Općinskom vijeću.

1. **Suglasnost na Godišnje izvješće o ostvarivanju plana i programa rada dječjeg vrtića „Osmjeh“ za pedagošku godinu 2021./2022.**

Sukladno Zakonu o predškolskom odgoju i obrazovanju (NN br. 10/97, 107/07, 94/13, 98/19, 57/22) Upravno vijeće Dječjeg vrtića usvojilo je Godišnje izvješće o ostvarivanju plana i programa rada dječjeg vrtića „Osmjeh“ za pedagošku godinu 2021./2022. godinu te je isto dostavilo na suglasnost Općinskom vijeću.

1. **Odluka o visini osnovice za obračun plaća u Dječjem vrtiću „Osmjeh“**

Utvrđena je osnovica za obračun plaća u Dječjem vrtiću „Osmjeh“ u visini od 5.850,00 kuna bruto.

1. **Odluka o visini plaće direktora društva Argyruntum“ d.o.o.**

Utvrđena je bruto plaća direktora društva Argyruntum d.o.o. u visini od 11.300,00 kn.

1. **Odluka o stavljanju van snage Odluke o obračunu i naplati naknade za razvoj**

Stavljena je van snage Odluka o obračunu i naplati naknade za razvoj („Službeni glasnik“ broj 15/13).

1. **Odluka o stavljanju van snage Odluke o proglašenju komunalne infrastrukture javnim dobrom u općoj uporabi**

Stavljena je van snage Odluka o proglašenju komunalne infrastrukture javnim dobrom u općoj uporabi („Službeni glasnik Zadarske županije“ br. 17/22)

1. **Pravila o upravljanju dokumentarnim gradivom Općine Starigrad s popisom dokumentiranog gradiva s rokovima čuvanja**

Temeljem odredbi Zakona o arhivskom gradivu i arhivama („Narodne novine“ broj 61/18, 98/19) i članka 5. i 7. Pravilnika o upravljanju dokumentarnim gradivom izvan arhiva („Narodne novine“ broj 105/20) Općinsko vijeće je donijelo Pravila upravljanju dokumentarnim gradivom Općine Starigrad s popisom dokumentiranog gradiva s rokovima čuvanja koje se dostavljaju nadležnom državnom arhivu na odobrenje.

1. **Odluka o radovima na proširenju mjesnog groblja i izgradnji mrtvačnice u Selinama – 2. faza**

Općinsko vijeće je donijelo odluku o početku radova na proširenju mjesnog groblja i izgradnji mrtvačnice u Selinama – 2. faza, procijenjena vrijednost radova iznosi 3.100.000,00 kuna ( bez PDV).

1. **Zamolbe**

* Zelena akcija, prijedlog za vansudsku nagodbu u odnosu na Presudu Općinskog suda u Zadru broj P 2520/12 tužitelja Nikole Tesla. Općinsko vijeće nije prihvatilo prijedlog za vansudsku nagodbu te je zauzelo stav da se sudska presuda treba provesti u cijelosti.
* Donesena je odluka o prodaji nekretnina kat. oznake čest. zem. 2915/35, 2915/36, 2915/37, 2915/38, 2915/48 i 2915/66 sve k.o. Tribanj.

U Starigradu Paklenici, 07. rujna 2022. godine

Općinski načelnik:

Krste Ramić, dipl.oec. v.r.